Putnici (Dino Merlin)
"Putnici" pjesma je bosanskohercegovačkog pjevača Edina Dervišhalidovića, poznatijeg po estradnom imenu Dino Merlin. Snimljena je u Studiju Radiotelevizije Bosne i Hercegovine, a objavila ju je na CD-u slovenska izdavačka kuća Menart 1999. Uvrštena je na njegov studijski album "Sredinom" objavljen naredne godine. Na CD-u, pjesma "Putnici" snimljena je u instrumentalnoj verziji i na bosanskom jeziku. Tekst i muziku uradio je Dino Merlin, koji je zajedno sa Srđanom Kurpjelom bio producent. S ovom pjesmom predstavljao je Bosnu i Hercegovinu na Eurosong 1999. takmičenju u Jerusalemu. Tom prilikom je pjevao zajedno sa francuskom pjevačicom Béatrice Poulot osvojivši sedmo mjesto. Fotografiju za omot uradili su Zijah Gafić, Tomislav Marić i Fuad Fočo, a dizajn Fabrika Sarajevo.